इसीलिए कुछ लोग वृद्धावस्था को जीवन का अभिशाप मानते हैं। क्योंकि इस अवस्था तक आते-आते शरीर के सारे अंग शिथिल पड़ जाते हैं और इंसान की जिदंगी दूसरे की दया-कृपा पर निर्भर रहती है। परमुखापेक्षी बने उस इंसान को ऐसी दशा में जिंदा रहना भार लगता है और वह चाहता है कि उसे जिंदगी से निजात मिल जाए। इन हालात में व्यक्ति मानसिक तनावों से ग्रस्त रहता है। उसके स्वभाव में चिड़चिड़ापन आ जाता है या स्वभावत: क्रोधी हो जाता है और उसकी याद्दाश्त अक्सर कमजोर हो जाती है। कभी कभी तो उसे लगता है कि आखिर वह क्यों और किसके लिए जिंदा है।